TARYBOS SPRENDIMAS
2009 m. spalio 20 d.
leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
(2009/790/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 93 straipsnį,
atsižvelgdama į 2006 m. lapkričio 28 d. Tarybos direktyvą 2006/112/EB (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Komisijos Generaliniame sekretoriate 2009 m. birželio 22 d. užregistruotu raštu Lenkijos Respublika paprašė leisti jai taikyti priemonę, kuria nukrypstama nuo Direktyvos 2006/112/EB 287 straipsnio nuostatų, pagal kurią ji nuo 2010 m. sausio 1 d. galėtų nuo pridėtinės vertės mokesčio (PVM) atleisti apmokestinamuosius asmenis, kurių metinė apyvarta neviršija 30 000 EUR lygiavertės sumos nacionaline valiuta, pagal jos įstojimo dienos valiutos konvertavimo kursą.
(2)
Laikydamasi Direktyvos 2006/112/EB 395 straipsnio 2 dalies, Komisija 2009 m. birželio 22 d. raštu pranešė kitoms valstybėms narėms apie Lenkijos Respublikos prašymą. 2009 m. liepos 3 d. raštu Komisija pranešė Lenkijai, kad turi visą informaciją, kuri, Komisijos nuomone, yra būtina prašymui įvertinti.
(3)
Direktyvos 2006/112/EB XII antraštinės dalies 1 skyriaus nuostatomis valstybėms narėms suteikiama galimybė mažosioms įmonėms taikyti specialias schemas, visų pirma neprivalomąją atleidimo nuo PVM schemą apmokestinamiems asmenims, kurių metinė apyvarta neviršija tam tikros viršutinės ribos.
(4)
Remiantis Direktyvos 2006/112/EB 287 straipsnio 14 dalimi, Lenkijos Respublika nuo PVM gali atleisti apmokestinamuosius asmenis, kurių metinė apyvarta neviršija 10 000 EUR lygiavertės sumos nacionaline valiuta pagal jos įstojimo dienos valiutos keitimo kursą.
(5)
Padidinus šią viršutinę ribą iki 30 000 EUR, Lenkijos Respublika galės supaprastinti administracines priemones didesnei mažųjų įmonių daliai, ir toliau apsiribodama tik mažiausią apyvartą turinčiomis įmonėmis, tokiu būdu prisidėdama prie jų plėtros.
(6)
2004 m. spalio 29 d. pasiūlyme dėl direktyvos, supaprastinančios pridėtinės vertės mokesčio prievolės vykdymą, Komisija įtraukė nuostatas, skirtas leisti valstybėms narėms nustatyti atleidimo nuo PVM schemai taikytiną viršutinę metinės apyvartos ribą neviršijant 100 000 EUR arba lygiavertės sumos nacionaline valiuta, su galimybe persvarstyti sumą kasmet. Lenkijos Respublikos pateiktas prašymas atitinka šį pasiūlymą.
(7)
Siūloma leidžianti nukrypti priemonė neturės jokios įtakos Bendrijos iš pridėtinės vertės mokesčio surenkamiems nuosaviesiems ištekliams,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 287 straipsnio, Lenkijos Respublikai leidžiama nuo PVM atleisti apmokestinamuosius asmenis, kurių metinė apyvarta neviršija 30 000 EUR lygiavertės sumos nacionaline valiuta pagal jos įstojimo dienos valiutos konvertavimo kursą.
2 straipsnis
Šis sprendimas taikomas nuo 2010 m. sausio 1 d. iki ankstesnės datos iš šių dviejų datų - dienos, kurią įsigalios direktyva, iš dalies keičianti metinės apyvartos viršutines ribas, kurių neviršiję apmokestinamieji asmenys gali būti atleisti nuo PVM, arba iki 2012 m. gruodžio 31 d.
3 straipsnis
Šis sprendimas skirtas Lenkijos Respublikai.
Priimta Briuselyje 2009 m. spalio 20 d.